
1.3. Pašreizējā situācija, problēmas un risinājumi
	Priekšlikums
VARAM uztur savu priekšlikumu papildināt anotācijas 1.3. apakšsadaļu “Pašreizējā situācija, problēmas un risinājumi” ar informāciju, kas pieejama valsts SIA “Latvijas Vides, ģeoloģijas un meteoroloģijas centrs” (LVĢMC) tīmekļvietnē. Minētajā sadaļā būtu nepieciešams iekļaut informāciju par meteoroloģiskajiem apstākļiem (piemēram, nokrišņu daudzumu un vēja (vētras) ātrumu) attiecīgajā teritorijā un periodā, nodrošinot sasaisti ar cietušajiem infrastruktūras objektiem. Šāds papildinājums nodrošinātu pamatotību lēmuma pieņemšanas procesā un ļautu precīzāk izvērtēt dabas apstākļu ietekmi uz infrastruktūras bojājumiem. Vienlaikus tiktu nodrošināta ciešāka sasaiste starp faktiski konstatētajiem apstākļiem un pieprasīto finanšu līdzekļu nepieciešamību no valsts budžeta programmas “Līdzekļi neparedzētiem gadījumiem”.
Saskaņā ar Ministru kabineta 2018. gada 17. jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 44. punktu, iesniedzot pieprasījumu par apropriācijas izmaiņām, ministrijai papildus jāiesniedz pamatojums, kurā ietverts pieprasīto līdzekļu aprēķins (veicamo darbu un pasākumu izmaksu aprēķins saskaņā ar budžeta izdevumu klasifikāciju atbilstoši ekonomiskajām kategorijām) vai dokumenti, kas apliecina notikušos faktus un ar tiem saistītos izdevumus.
VARAM informē, ka meteoroloģiskie novērojumi ir publiski pieejami un bez maksas lejupielādējami no LVĢMC tīmekļvietnes: https://videscentrs.lvgmc.lv/noverojumu-arhivs/meteo.

